ΣΥΝΟΧΗ ΕΥΡΥΤΕΡΟΥ ΚΕΙΜΕΝΟΥ.

****Οργάνωση κειμένου: **η οργάνωση ενός ευρύτερου κειμένου είναι απαραίτητο να ακολουθεί ένα διάγραμμα με βάση τα δομικά μέρη του που είναι:**

|  |  |
| --- | --- |
| **Ο ΠΡΟΛΟΓΟΣ**  | Εδώ παρουσιάζεται α) το θέμα του κειμένου, β) η θέση ή η άποψή μας σχετικά με το θέμα αυτό (σε μια μικρή σχετικά παράγραφο).  |
| **ΤΟ ΚΥΡΙΟ ΘΕΜΑ**  | Εδώ αναλύεται το θέμα του κειμένου, παρουσιάζονται με λεπτομέρειες όλες οι πτυχές του θέματος, παρατίθενται επιχειρήματα, παραδείγματα κλπ, που αποδεικνύουν τη θέση μας.  |
| **Ο ΕΠΙΛΟΓΟΣ**  | Είναι η τελευταία παράγραφος του κειμένου, στην οποία παρουσιάζουμε συνήθως τα συμπεράσματά μας σε σχέση με όσα έχουμε αναλύσει παραπάνω ή συνοψίζουμε τις θέσεις μας.  |

**Η αλληλουχία και η συνοχή του κειμένου:**

**Αλληλουχία** είναι η ομαλή μετάβαση από τη μια σκέψη στην άλλη, από τη μια ιδέα στην άλλη, αλλά και ο τρόπος οργάνωσης των ιδεών αυτών σε παραγράφους, ώστε το κείμενο να έχει σαφές και λογικό νόημα.

Η αλληλουχία επιτυγχάνεται με:

* Τη σαφή διάκριση των τμημάτων του κειμένου, δηλαδή του προλόγου, του κυρίου θέματος, του επιλόγου, ή, στην περίπτωση παραγράφου, της θεματικής πρότασης, των λεπτομερειών, της κατακλείδας.
* Τη σωστή διάταξη των ιδεών με σειρά

- χρονολογική, στα αφηγηματικά κείμενα

- τοπική, στα περιγραφικά κείμενα

- λογική, στα επιχειρηματολογικά κείμενα.

**Συνοχή** είναι ο τρόπος σύνδεσης των προτάσεων, των περιόδων και των

παραγράφων μεταξύ τους, έτσι ώστε να εξασφαλίζεται συνέχεια των νοημάτων στο κείμενο.

Η συνοχή επιτυγχάνεται:

* + με συνδετικές λέξεις ή φράσεις δηλώνοντας:

|  |  |
| --- | --- |
| * **επεξήγηση**
 | δηλαδή, πιο συγκεκριμένα, ειδικότερα, με άλλα λόγια, εξηγώντας, αυτό σημαίνει κλπ  |
| * **αντίθεση/εναντίωση**
 | εξάλλου, εντούτοις, όμως, ενώ, αλλά, αν και, ωστόσο, αντίθετα, παρόλο που, από την άλλη πλευρά κλπ  |
| * **συμπέρασμα**
 | επομένως, λοιπόν, άρα, συμπερασματικά, συνεπώς, με αποτέλεσμα, το συμπέρασμα είναι, όπως φαίνεται κλπ  |
| * **χρονική σειρά**
 | μετά, ύστερα, αργότερα, πριν από αυτό, κατόπιν, έπειτα, στο μεταξύ, την ίδια στιγμή κλπ  |
| * **τόπο**
 | πάνω, κάτω, αριστερά, δεξιά, ανάμεσα, στη μέση, στο βάθος, στην άκρη, στο κέντρο, πέρα, μακριά κλπ  |
| * **αιτία**
 | επειδή, εφόσον, γιατί, γι’ αυτό, μια και, λόγω του ότι, εξαιτίας, αυτό οφείλεται κλπ  |
| * **παράδειγμα**
 | παραδείγματος χάρη, λόγου χάρη, για παράδειγμα, όπως  |
| * **σύγκριση**
 | παρόμοια, αντίστοιχα, με τον ίδιο τρόπο  |
| * **έμφαση**
 | ιδιαίτερα, μάλιστα, κυρίως, προπάντων, θα θέλαμε να τονίσουμε  |
| * **προσθήκη**
 | επίσης, επιπλέον, επιπροσθέτως, συμπληρωματικά  |
| * **απαρίθμηση**
 | πρώτον, δεύτερον… αρχικά, στην αρχή, ακολούθως, στη συνέχεια  |
| * **όρο/ προϋπόθεση**
 | με την προϋπόθεση, με τον όρο, με δεδομένο, σ’ αυτή την περίπτωση  |
| * **βεβαίωση ή πιθανότητα.**
 | βέβαια, ασφαλώς, κατά γενική ομολογία…  |

* με έμμεση αναφορά στην προηγούμενη παράγραφο η οποία γίνεται:

- με επανάληψη της τελευταίας ιδέας της προηγούμενης παραγράφου

- με επανάληψη του κεντρικού νοήματος της προηγούμενης παραγράφου

-με επανάληψη μιας λέξης ή φράσης της προηγούμενης παραγράφου

-με παράλειψη μιας λέξης ή φράσης της προηγούμενης παραγράφου

πχ. Ο καθηγητής μίλησε πολύ αυστηρά στους μαθητές. Προσπάθησε να τους δώσει να καταλάβουν το λάθος τους .

- με αντικατάσταση μιας λέξης με αντωνυμία, επίρρημα ή με άλλη συνώνυμη λέξη.

πχ. Η μάχη τελείωσε γρήγορα. Η συμπλοκή κράτησε μόλις τρεις ώρες.( συνώνυμη)

Η Μαρία είπε στην Ελένη όλη την αλήθεια. Της εξήγησε ότι... (αντικατάσταση με αντωνυμία).